b'\n_START_ARTICLE_\nGenius\n_START_PARAGRAPH_\nGenius (latin: genius, genii) var oprindeligt i romersk religion en betegnelse for en mands natur og v\xc3\xa6sen, og navnet er afledt af ord for avlekraft. Genius var i den traditionelle form en guddommeliggjort personifikation af forf\xc3\xa6drene, og var i s\xc3\xa6rlig grad tilknyttet sl\xc3\xa6gtens levende overhoved (Pater familias), da han var familiens repr\xc3\xa6sentant i alle offentlige og religi\xc3\xb8se anliggender. Den kvindelige guddom Juno var tilknyttet familiens kvindelige overhovede, mater familias._NEWLINE_Omkring vor tidsregnings begyndelse blev genius opfattet som en skytsgud, dels for en mand, dels for forskellige former for f\xc3\xa6llesskaber, fx h\xc3\xa5ndv\xc3\xa6rksgilder, den romerske stat, en by el.lign. En af de vigtigste geniuskulter blev kulten for kejserens genius. I sj\xc3\xa6ldne tilf\xc3\xa6lde f\xc3\xb8rte den til en kuri\xc3\xb8s p\xc3\xa5kaldelse af gudernes genius, fx Jupiters.\n_START_SECTION_\nGenius Populi Romani\n_START_PARAGRAPH_\nGenius Populi Romani var en romersk guddom som p\xc3\xa5 en gang repr\xc3\xa6senterede og var skytsgud for hele det romerske folk og Romerriget. Det forventedes, at romerske borgere viste passende \xc3\xa6resbevisninger til Genius Populi Romani sammen med gudinden Roma, og dyrkelsen af den romerske stat blev brugt til at fremme loyaliteten mod imperiet. Alle romerske borgere var ogs\xc3\xa5 forpligtet til at yde en indsats for staten, og de forestillinger, der var tilknyttet cursus honorum, genfindes i kulten for Genius Populi Romani. Grundlaget for den l\xc3\xa5 i opfattelsen af at hele verdens sk\xc3\xa6bne var knyttet til Roms sk\xc3\xa6bne, derfor kulten til alles interesse.'